Thomas Jensen (S), 2025-11-20:
Tak, formand.
Lovforslaget skal styrke Danmarks beredskab på transportområdet, samtidig med at vi sikrer, at vi er i stand til at håndtere nye trusler som f.eks. droner.
Det er et nødvendigt skridt, hvis vi skal kunne reagere hurtigt og effektivt i tilfælde af en national krise.
Det er vigtigt, at transportsektoren fungerer i krisesituationer, og transportsektoren binder jo vores land sammen, både i vores daglige liv, i vores forsvar og i vores beredskab.
Vi skal kunne handle hurtigt, og det kræver, at vi har de rette redskaber.
Lovforslaget giver myndighederne mulighed for at afvige fra visse regler i tilfælde af behov for at sikre kritisk infrastruktur, som f.eks. ved omdirigering af trafik, afspærring af veje eller prioritering af havnearealer.
I en krisesituation vil det være nødvendigt at kunne handle hurtigt og effektivt for at beskytte både borgerne og samfundets funktionalitet.
Samtidig er det vigtigt at understrege, at Socialdemokratiet er fokuseret på nødvendigheden af, at disse beføjelser anvendes ansvarligt og kun i de mest nødvendige situationer.
Det skal også understreges, at de mest vidtgående bemyndigelser automatisk ophører med en solnedgangsklausul ved udgangen af 2028.
Det er også positivt, at lovforslaget indeholder flere sikkerhedsforanstaltninger som f.eks. muligheden for at yde erstatning til berørte virksomheder.
Det kan f.eks. være, at den forsyningsmæssige situation nødvendiggør, at hastighedsgrænserne bør sættes ned, eller at vejene i perioder ikke kan benyttes af almindelige trafikanter.
Det kan også være, at trafikantgrupper, der normalt ikke må benytte motorvejene, f.eks. fordi de kun må køre 50 km/t, skal have mulighed for at benytte motorvejene.
Det kan også være, at de almindelige betingelser for at erhverve kørekort under særlige omstændigheder må fraviges.
På havnelovens område er det jo sådan, at vi med lovforslaget her forsøger at være så godt forberedt som muligt, uanset hvilken type krise vi står over for, og det gælder også i forhold til vores havne.
Transportministeren kan, hvis forsvarsministeren henholdsvis ministeren for samfundssikkerhed og beredskab vurderer, at reglerne vil skade et væsentligt nationalt forsvarsformål eller et væsentligt civilt beredskabsformål, fastsætte regler om, at konkrete havne skal prioritere specifikke havnearealer anvendt til væsentlige nationale forsvarsformål og væsentlige civile beredskabsformål i fredstid.
Den foreslåede ændring af havneloven vil sikre, at danske erhvervshavne vil kunne anvendes til at styrke forsvaret af Danmark og vores allierede i fredstid i situationer, hvor en militær tilstedeværelse på danske havne er proportional i forbindelse med afværgelse af en militær trussel eller forberedelse på militært forsvar af danske interesser.
Men samtidig er det også vigtigt at sige, at regeringen ikke har til hensigt at benytte bestemmelsen, medmindre det er absolut nødvendigt.
Det er vurderingen, at man i langt de fleste tilfælde vil kunne lave frivillige aftaler med havnene, og skulle det blive nødvendigt at bruge bestemmelsen, vil havnene selvfølgelig blive fuldt kompenseret for deres tab.
Som det i de sidste måneder er blevet kraftigt understreget, er droner en kæmpe udfordring, og derfor er det bydende nødvendigt, at vi skaber en lovgivning, der gør det muligt for myndighederne at handle hurtigt og effektivt i sådanne situationer.
Det er som udgangspunkt en opgave for politiet at håndtere ulovlige droner i Danmark.
Forsvaret har en rolle i forhold til neutralisering af droner over bl.a. militære områder og ellers som bistand til politiet.
Lovforslaget vil give visse offentlige myndigheder og infrastrukturforvaltere mulighed for at neutralisere ikkesamarbejdsvillige droner i geografiske dronezoner, og ordningen skal ses som et supplerende værktøj i forhold til muligheder, som politiet og forsvaret har.
Afsluttende vil jeg sige, at lovforslaget selvfølgelig ikke er en løsning på alle de udfordringer, vi står over for, men det er et skridt i den rigtige retning, et vigtigt skridt.
Det er et vigtigt skridt mod et mere robust og modstandsdygtigt Danmark, og det er nødvendigt for vores nationale sikkerhed, for vores beredskab og for at sikre, at vores samfund kan fungere i krisesituationer.
Vi er overbevist om, at det vil styrke vores evne til at reagere på kriser og samtidig sikre, at vi holder fast i vores fundamentale værdier om retssikkerhed og ansvar.
Socialdemokratiet kan støtte forslaget.
Hørte jeg ordføreren sige, at vi med det her lovforslag begrænser borgernes og kommunernes mulighed for at øve indflydelse på de her støjplaner?
For som jeg gjorde meget ud af at sige, da jeg var på talerstolen, gør vi jo det med det her lovforslag, at vi giver en bemyndigelse til transportministeren til selv at formulere en bekendtgørelse, der gør, at der skal laves en miljøvurdering af Miljøstyrelsen, og så skal den sendes i høring, og det er en høring, hvor borgerne og kommunen har mulighed for at komme med deres input og kommentarer til den.
Er det, jeg redegør for her, forkert opfattet?